《和寄大庚郭县尉》
宋代·赵希逢

缠腰跨飞鹤，不须上扬州。
直欲抟扶摇，相从汗漫游。
得意广寒宫，阔步玉京楼。
迤逦叫阊阖，惜阶献前筹。
骐骥千里志，縻首成淹留。
少年灯火眼，眵昏岁几周。
汉庭赊策对，唐匦空书投。
抗言不畏避，视死等嬉游。
想应初堕地，早已气食牛。
慨然大勇闻，肯以小怯羞。
一第真分内，谈笑期封侯。
可惜刚比铁，不能曲如钩。
转喉成触讳，身作治世囚。
祸福若自取，行止非人由。
飘零靡底定，踪迹萍梗犹。
虽然遇坎止，未始随波流。
相看得同志，有酒共解忧。
议论发耿耿，正谊不利谋。
仕路几阅人，来往一置邮。
直须早回首，谁能沉复浮。
管见颇自是，君其首肯不。
江上与山间，风月无人收。
不妨为管领，巾车更孤舟。
但得免忧辱，外此复何求。

作者简介：赵希逢（生卒年不详）一作希蓬，宋宗室，太祖四子秦王德芳八世孙。理宗淳祐间，以从事郎为汀州司理。与华岳诗词酬唱往来，有《华赵二先生南征录》今不传。词见《诗渊》第二十五册。